Silkkitie toimii kuin melkein mikä tahansa nettikauppa, paitsi että kauppatavarana ovat laittomat asiat, kuten huumeet, lääkkeet, aseet ja väärennetyt henkilöpaperit.

Myyjät markkinoivat tuotettaan ja ostajat voivat antaa anonyymeinä operoiville myyjille joko kielteistä tai myönteistä palautetta kauppatapahtumasta.

Määrällisesti eniten ostetaan kannabis-tuotteita, mutta euromääräisesti eniten myyjät tienaavat ekstaasilla ja amfetamiinilla. Myös LSD on suosittua, ja tilastot paljastavat sitä olleen liikkeellä erityisen paljon tänä kesänä.

Myös viranomaiset pystyvät tietojen avulla muodostamaan käsityksen siitä, miten laajaa kaupankäynti Silkkitiellä on. Toiminta on pienimuotoista, eikä kyseessä ole vielä kovin tuottoisa bisnes.

Silkkitien ylläpitäjät tienaavat kaupoilla alle sata euroa päivässä. Kansainvälisen esikuvan Silk Roadin ylläpitäjät ovat tienanneet provisioilla jopa 100 000 dollaria – tämä siis ennen kuin heidät vangittiin ja tuomittiin elinkautisiin.

– Siellä tapahtuu niin paljon kaikenlaista, että tutkittavaa riittää enemmän kuin on aikaa ja resursseja.